Hy breek telkemale die kettings van ons ge-ykte denke, hy stroop stylvol en grasieus die lewe van sy alledaagsheid en hy breek met bravade die kreatiewe granaat oop wat soms onontdek en skaam skuil in menige.
Hy leef sy drome voluit en toegewyd maar ook deurgaans verweef hy dit met n goot dosis onweerstaanbare humor, wat homself nooit spaar in die proses nie.
Hy is nie snoep met sy talente nie en hy strooi dit soos pêrels ruimhartig en wyd, meelewend uit, na ons almal wat gretig hunker om n stukkie van hierdie uitsonderlinge skoonheid in ons eie bestaan vas te vang, en om dit soos n kosbare halssnoer om ons nek te dra, en trots uit te stal vir die wat na skoonheid smag, die middelmatige wil besweer, en die felheid van die verganklikheid wil verdoof.
Louis, die kunstenaar, neem jou met elke skildery uit sy palet en elke gedig en verhaal uit sy pen saam op die gevaarlike, avontuurlike ekspedisie van 'n pionier. Geen sagte of soete wandeling saam met hierdie begeesterde siel op sy kreatiewe ontdekkingstogte nie! Louis skeur oerwoude (en kantons) oop, breek deur ysvelde (en persepsies), verken en ontdek die wonderwêreld van die immer ontwykende, die immer misterieuse onbekende.
En jy - verwonderde siel in sy voetspoor - beleef die nuwe wêrelde wat hy oopgebreek en (amper) getem het.
Moenie van hierdie skilder-digter verwag dat hy jou sagkens ter wille gaan wees nie, want hy is meedoënloos en in sy soektog na die sublieme oomblik, die skrynende woord, die perfekte kunswerk.